CELEX: 62021CN0426
Language: da
Date: 2021-07-13 00:00:00
Title: Sag C-426/21: Anmodning om præjudiciel afgørelse indgivet af Oberster Gerichtshof (Østrig) den 13. juli 2021 — Ocilion IPTV Technologies GmbH mod Seven.One Entertainment Group GmbH og Puls 4 TV GmbH & Co. KG

22.11.2021   
            
            
               DA
            
            
               Den Europæiske Unions Tidende
            
            
               C 471/16
            
         
      Anmodning om præjudiciel afgørelse indgivet af Oberster Gerichtshof (Østrig) den 13. juli 2021 — Ocilion IPTV Technologies GmbH mod Seven.One Entertainment Group GmbH og Puls 4 TV GmbH & Co. KG
      (Sag C-426/21)
      (2021/C 471/24)
      Processprog: tysk
      
         Den forelæggende ret
      
      Oberster Gerichtshof
      
         Parter i hovedsagen
      
      
         Revisionsappellant: Ocilion IPTV Technologies GmbH
      
         Revisionsappelindstævnte: Seven.One Entertainment Group GmbH og Puls 4 TV GmbH & Co. KG
      
         Præjudicielle spørgsmål
      
      
                  1.
               
               
                  Er en national bestemmelse forenelig med EU-retten, når den på grundlag af artikel 5, stk. 2, litra b), i Europa-Parlamentets og Rådets direktiv 2001/29/EF af 22. maj 2001 om harmonisering af visse aspekter af ophavsret og beslægtede rettigheder i informationssamfundet (1) tillader brug af en online-videooptager, som leveres af en kommerciel udbyder, og som
                  
                              a)
                           
                           
                              på grund af den anvendte tekniske de-duplikationsproces ikke ved hver optagelse, som igangsættes af en bruger, opretter en selvstændig kopi af det programmerede indhold af programmet, men i det omfang det pågældende indhold allerede er lagret på initiativ af en anden bruger, der som den første har optaget det, blot — for at undgå redundante data — opretter et link, som gør det muligt for den efterfølgende bruger at få adgang til det allerede lagrede indhold
                           
                        
                              b)
                           
                           
                              har en replay-funktion, hvormed det samlede tv-program fra alle valgte tv-kanaler optages døgnet rundt og udbydes til download i syv dage, såfremt brugeren i online-videooptagerens menu en gang for alle udvælger programmer fra de pågældende tv-kanaler ved afkrydsning af et felt, og
                           
                        
                              c)
                           
                           
                              også giver brugeren adgang (enten indlejret i en cloud-tjeneste tilhørende udbyderen eller som led i den komplette on premises IPTV-løsning, som udbyderen tilbyder) til beskyttet indhold af programmer uden rettighedshavernes samtykke?
                           
                        
            
                  2.
               
               
                  Skal begrebet »overføring til almenheden« i artikel 3, stk. 1, i Europa-Parlamentets og Rådets direktiv 2001/29/EF om harmonisering af visse aspekter af ophavsret og beslægtede rettigheder i informationssamfundet fortolkes således, at denne foretages af en kommerciel udbyder af en komplet (on premises) IPTV-løsning, med hvilken denne ud over soft- og hardware til modtagelse af tv-programmer via internettet også yder teknisk support og foretager løbende tilpasninger af tjenesten, men hvor tjenesten i det hele drives på kundens infrastruktur, såfremt tjenesten giver brugeren adgang ikke blot til indhold af programmer, som de pågældende rettighedshavere har givet tilladelse til at anvende online, men også til sådant beskyttet indhold, for hvilket der ikke sikret et tilsvarende samtykke vedrørende rettigheder, og udbyderen
                  
                              a)
                           
                           
                              kan udøve indflydelse på, hvilke tv-programmer der kan modtages af slutbrugeren via tjenesten,
                           
                        
                              b)
                           
                           
                              ved, at dennes tjeneste ligeledes gør det muligt at modtage beskyttet indhold af programmer uden rettighedshavernes samtykke, men dog
                           
                        
                              c)
                           
                           
                              ikke reklamerer med denne mulighed for ulovlig brug af sin tjeneste og derved skaber et væsentligt incitament til at købe produktet, men tværtimod ved aftalens indgåelse oplyser sine kunder om, at de selv skal sørge for at få overdraget rettighederne, og
                           
                        
                              d)
                           
                           
                              ikke ved sin virksomhed skaber en specifik adgang til indhold af programmer, som ikke eller kun vanskeligt kan modtages uden udbyderens medvirken?
                           
                        
            
         (1)  EFT 2001, L 167, s. 10.